
„Han  er  ikke  her,  han  er  opstanden   -" 

Af  Missionspræsident  O.  Sønsteby,  Norge. 


„Han  er  ikke  her,  han  er  opstanden",  var  det  Budskab, 
de  to  Kvinder  modtog  af  Englen,  da  de  tidligt  om  Mor- 
genen den  første  Dag  i  Ugen  kom  for  at  besøge  Frelserens 
Grav.  Endelig  havde  Livet  sejret  over  Døden,  og  Guds 
Ord  til  Adam  og  Eva  var  gaaet  i  Opfyldelse,  at  Kvindens 
Sæd  skulde  knuse  Slangens  Hoved. 

Alle  forundrede  sig  over  denne  Begivenhed,  selv  hans 
Disciple,  skønt  Profeterne  havde  forudsagt,  at  det  vilde  ske, 
og  Kristus  selv  ofte  havde  talt  om,  at  han  skulde  lide  og 
dø  og  opstaa  den  tredie  Dag.  For  at  give  dem  et  sikkert 
Vidnesbyrd,  viste  han  sig  for  dem  og  samtalede  med  dem. 
Paulus  siger  i  I.  Kor.  15.  Kap.,  at  lian  viste  sig  for  over 
500  Brødre  paa  een  Gang. 

Han  viste  sig  ogsaa  for  Nephiterne  paa  det  amerikanske 
Kontinent  flere  Gange  i  Løbet  af  de  40  Dage,  han  var  her 
paa  Jorden  førend  sin  Himmelfart.  Envidere  siger  Profeten 
Joseph  Smith  i  det  76.  Kap.  af  Pagtens  Bog:  „Efter  de 
mange  Vidnesbyrd,  som  er  givet  om  ham,  er  dette  det 
sidste  af  dem  alle,  nemlig  at  han  lever". 

Hvordan  kan  det  være,  at  der  i  Dag  findes  saa  mange,, 
som  tvivler  paa  Opstandelsen,  og  hvad  er  Livet  uden  dette 
Haab?  Familien  knyttes  sammen  med  Kærlighedens  stærke 
Baand,  og  saa  skulde  de  for  altid  være  brudt  med  Døden? 
Nej!  Vi  skal  se  hverandre  igen.  Alle  Mennesker  skal  opstaa. 
Paulus  siger:  „Ligesom  alle  dør  i  Adam,  saa  skal  og 
alle  levendegøres  i  Kristus".  (I.  Kor.  15:  22).  Men  selv 
om  alle  bliver  levendegjort,  skal  vi  ikke  alle  faa  det  evige 
Liv.  Det  er  til  to  Tilstande,  vi  kan  opstaa,  enten  til  Liv 
eller  til  Dom.  Maalet  for  os  alle  skulde  være  Livets 
Opstandelse,  og  den  faar  vi  ikke,  uden  at  vi  i  et  og 
alt  følger  Jesu  Kristi  Evangelium.  Disse  vil  være  de, 
som  har  faaet  deres  Navn  skrevet  i  Himlen,  og  som  er 
blevet  fuldkommengjort  ved  den  nye  Pagt,  som  har  bevirket, 
at  vi  har  faaet  de  Begavelser  og  Ordinancer  udført,  som 
gør  os  skikket  til  den  celestiale  Herlighed.  Over   dem   har 


47 

den  anden  Død  ingen  Magt,  men  de  skal  være  med  Gud 
og  Kristus  i  al  Evighed. 

Søskende!  Vi  maa  i  denne  Tid,  da  Døden  har  saa  rig  en 
Høst,  bære  vore  Vidnesbyrd  om  ham,  som  sejrede  over 
Død  og  Grav,  og  maatte  vi  fejre  Mindet  om  denne  Be- 
givenhed i  Aand  og  Sandhed. 


KUNDSKAB    OM    GUD 

Af  Ældste  Nephi  Jensen 


Hvad  er  den  største  Begivenhed  i  Deres  Liv?  De  be- 
høver sikkert  ikke  lang  Tid  for  at  kunne  besvare  dette 
Spørgsmaal.  De  kan  næsten  besvare  det  uden  at  behøve 
at  tænke  Dem  om.  Det  var  Deres  Møde  med  de  mest  frem- 
ragende Personer,  De  kender. 

Det  er  et  stort  Privilegium  at  blive  bekendt  med  en  be- 
rømt Mand.  Men  det  er  et  uendeligt  større  Privilegium  at 
blive  bekendt  med  Visdommens,  Kraftens,  Kærlighedens  og 
Godhedens  Gud.  Dette  er  det  rene  Livs  herligste  Erfaring. 

En  fuldstændig  Kundskab  om  Gud  er  nødvendig  for 
Frelse.  Men  denne  Kundskab  aiene  kan  ikke  give  os  Magt 
over  den  ondes  frygtelige  Kræfter.  Mesteren  sagde  udtryk- 
keligt: „Dette  er  det  evige  Liv,  at  de  kende  dig,  den  eneste 
sande  Gud  og  den,  du  udsendte,  Jesus  Kristus".  —  Johs. 
17:  3. 

Men  hvorledes  kan  vi  lære.  Gud  at  kende?  Paa  næsten 
den  samme  Maade,  som  De  lærer  Deres  Nabo  at  kende 
paa.  Hvorledes  bliver  De  bekendt  med  Deres  Nabo?  De 
lærer  ham  ikke  at  kende  ved  at  læse  en  Bog  om  ham.  Ej 
heller  kan  De  erhverve  intimt  Kendskab  til  ham  ved  en  vi- 
denskabelig Analyse  af  hans  Arbejde.  De  lærer  Deres  Nabo 
at  kende  ved  at  møde  ham  Hjerte  til  Hjerte,  Aand  til 
Aand. 

Naar  De  er  dybt  foruroliget,  og  Deres  Ven  kommer  til 
Dem  og  taler  frit  ud  fra  sit  Hjerte,  trøstende  og  opmun- 
trende Ord,  som  gaar  Dem  til  Hjertet,  i  en  saadan  yndig 
Stund  erhverver  De  Dem   dybest  Kendskab   til  Deres  Ven. 

De  erfarer  hans  Aand  og  Holdning  overfor  Dem.  Det  er 
kun  ved  den  direkte  Kontakt  med  Deres  Ven,  at  De  virkeligt 
lærer  ham  at  kende.  Nøjagtigt  saadan  er  det  ogsaa,  naar 
Deres  Hjerte  taler  til  Gud,  og  hans  Aand  taler  til  Deres 
Aand,  at  De  lærer  Gud  at  kende. 

En  Vantro  og  en  Teolog  vandrede  en  Dag  nede  i  et  Ca- 
nyon. Paa  deres  Vandring  kom  de  til  en  stor,  høj  Klippe, 
hvorigennem  der  løb  en  dyb  Aare.  Den  mørke  mineralske 
Aare  tiltrak  øjeblikkelig  Skeptikerens  Opmærksomhed.  Han 
vendte  sig  mod  Teologen  og  sagde:  „Jeg  vil  blive  her  en 
Stund  og  undersøge  denne  Aare". 

„Jeg  vil  gaa  over  i  Lunden  derovre  og  hvile  mig  i 
Skyggen",  sagde  den  anden. 

Begge  handlede  i  Følge  deres  Beslutning.  Skeptikeren 
studerede  Aaren  i  Klippen,  Teologen  vandrede  over  i  Lun- 
den. 

Da  Teologen  traadte  ind  i  Lunden,  mærkede  han  en  dyb, 
smuk  Stilhed.  Denne  syntes  at  blive  større,  som  han  kom 
længere  og  længere  ind  i  Skoven.  Noget  syntes  at  siger 
„Gud  er  her".  Saa  sagde  han  til  sig  selv:  „Jeg  vil  drage 
mig  endnu  nærmere  til  min  Skaber".  Han  knælede  ned  i 
ydmyg  Bøn.  Med  simple  Ord  udtalte  han  sit  Hjertes  Tak- 
nemlighed til  Godhedens  Gud.  I  oprigtig  Tro  bad  han  om 
de  Velsignelser,  han  behøvede.  Medens  han  endnu  bad, 
blev  hans  Hjerte  fyldt  med  Vished  og  Glæde.  I  denne  hel- 
lige Time  blev  han  absolut  overbevist  om,  at  han  var  Gud 
nær. 

Denne  Teolog  fandt  Gud.  Skeptikeren  opdagede  nogle 
nye  Fakta  om  Geologi.  Da  de  to  igen  mødtes,  fortalte 
Skeptikeren  ivrigt  om  sine  nye  Opdagelser.  Teologen  for- 
talte ogsaa,  hvad  han  havde  oplevet  inde  i  Lunden.  Men 
Geologen  lo  spottende  ad  ham. 

Kun  lidet  vidste  Skeptikeren,  at  hans  Latter  forraadte 
hans  Uvidenhed.  For  han  gik  direkte  til  Naturen  for  at  er- 
hverve Kundskab  om  Naturen.  Han  gik  direkte  til  Klipperne 
for  at  faa  Kundskab  om  Klipperne.  Teologen  fulgte  i  bog- 
stavelig Forstand  Skeptikerens  Eksempel.  Han  gik  direkte 
til  Gud  for  at  søge  Kundskab  om  Gud. 

Det  er  ved   virkelig   Kontakt   med   Gud,   at  vi   erholder 

Kundskab  om  ham.  Der  findes  ingen  anden  Maade.  Naar 
vi  søger  ham  af  hele  vort  Hjerte,  og  hans  Aand  fylder 
vor  Sjæl  med  Fred  og  Opmuntring,  lærer  vi  ham  virkelig 
at  kende.  Apostelen  Paulus  forstod  denne  store  Sandhed. 
Han  skrev  herom  til  Romerne:  „Aanden  selv  bærer  Vid- 
nesbyrd med  vor  Aand,  at  vi  er  Guds  Børn".  —  Rom. 
8:   16. 

Ved  en  vis  Lejlighed  spurgte  Jesus  sine  Disciple:  „Hvem 
siger  Menneskene,  at  jeg,  Menneskesønnen  er?  Efter  at 
Disciplene  havde  fortalt  ham,  hvad  forskellige  Mennesker 
havde  sagt  om  ham,  sagde  han:  „Hvem  siger  I,  at  jeg  er?" 
Peter  svarede:  „Du  er  Kristus,  den  levende  Guds  Søn". 
Derpaa  sagde  Jesus:  „Velsignet  er  du,  Simon  Jonas's  Søn; 
for  Kød  og  Blod  har  ikke  aabenbaret  dig  det  men  min 
Fader,  som  er  i  Himlen".  —  Matt.   16:   17. 

Peter  blev  velsignet,  fordi  han  gennem  Aabenbaring  fra 
Gud  havde  modtaget  Kundskab  om  Kristi  Guddommelighed. 
Kød  og  Blod  kunde  ikke  give  ham  denne  Kundskab.  Ingen 
menneskelig  Magt  kunne  have  meddelt  ham  den.  Kun  Gud 
kan  give  nogen  Kundskab  om  Gud.  Jesus  sagde  udtrykke- 
ligt: „Alle  Ting  er  mig  overgivne  af  min  Fader;  og  ingen 
kender,  hvem  Sønnen  er,  uden  Faderen,  og  hvem  Faderen 
er,  uden  Sønnen,  og  den,  for  hvem  Sønnen  vil  aabenbare 
ham".  —  Lukas  10:  22. 

Den  Helligaand  er  et  ufejlbarligt  Vidne  for  Gud  og  hans 
Søn  Jesus  Kristus.  Bemærk  Mesterens  Ord:  „Men  naar 
Trøsteren  kommer,  som  jeg  vil  sende  jer  fra  Faderen,  ja 
Sandhedens  Aand,  som  udgaar  fra  Faderen,  han  skal  bære 
Vidnesbyrd  om  mig".  —  Joh.  15:  26. 

Joseph  Smith,  Profeten,  gengav  Nøglen  til  Kundskab  om 
Gud.  I  Fjortenaarsalderen  var  han  meget  i  Vildrede  om, 
hvilken  Kirke  han  skulde  slutte  sig  til;  men  da  læste  han 
Løftet:  „Dersom  nogen  af  eder  fattes  Visdom,  han  beder  til 
Gud,  som  giver  alle  gerne  og  bebrejder  ingen".  Han  troede 
paa  dette  Løfte.  Han  satte  det  paa  en  Prøve.  I  en  Lund 
nær  sit  Hjem  bad  han  om  Visdom.  Hans  Bøn  blev  besvaret. 
Gud  Faderen  og  hans  Søn  Jesus  Kristus  viste  sig  for  ham. 
Den  Dag  blev  Nøglen   til  Kundskab   om  Gud   gengivet  til 

(Fortsættes  Side  53) 


50 


KREDSLÆRERARBFJDET. 


En  vigtig  Pligt: 

En  af  det  lokale  Præstedømmes  vigtigste  Pligter  i  alle 
Grenene  er,  at  et  Par  Lærere  under  Ledelse  af  Grenens 
Præsidentskab,  besøger  et  vist  Antal  Familier  (helst  ikke 
flere  end  otte)  hver  Maaned  for  at  opmuntre  dem  til 'at 
komme  til  Stede  ved  de  forskellige  Møder,  for  at  fremføre 
et  Budskab  eller  nogle  Instruktioner  fra  Missionspræsidenten, 
Distriktspræsidenten  eller  Grenens  Forstanderskab,  opmuntre 
dem  til  trofast  at  opfylde  deres  Pligter  og  finde  ud  af,  om 
der  skulde  være  indtruffet  nogle  Forandringer  i  de  for- 
skellige Familier  eller  opstaaet  Forhold,  der  skulde  paa- 
kaldes Grensforstanderskabets  Opmærksomhed.  Dersom  dette 
Arbejde  bliver  trofast  udført  hver  Maaned  blandt  alle  Med- 
lemmerne, er  det  et  af  de  mest  virksomme  Midler  til  at 
fremelske  Tro,  Enighed  og  Fred  blandt  alle  Medlemmerne. 

Maanedlige  Besøg  og  Rapporter: 

Dersom  det  er  muligt,  burde  hver  Familie  besøges  hver 
Maaned.  Da  denne  vigtige  Pligt  er  en  Del  af  det  aronske 
Præstedømmes  Pligter,  skulde  enhver  Person,  som  holder 
dette  Præstedømme,  saavidt  muligt,  kaldes  til  at  være  med 
i  dette  Arbejde. 

I  hver  organiseret  Gren  skulde  Grenens  Forstanderskab 
og  de  fungerende  Lærere  mødes  en  Gang  om  Maaneden 
paa  en  saadan  Tid,  som  vil  gøre  det  muligt  for  Forstan- 
derskabet at  indsende  en  Rapport  til  Missionspræsidenten 
ved  Maanedens  Slutning.  Dette  Møde  kan  holdes  i  For- 
bindelse med  det  sidste  ugentlige  Præstedømsmøde  i  Maane- 
den. Imidlertid  er  det  ønskeligt,  at  man  hver  Uge  i  Præste- 
dømmet faar  en  kort  Rapport  angaaende  Fremgangen. 
Dette  behøver  ikke  at  optage  mere  Tid  end  fem  Minutter. 
Kredslærernes  maanedlige  Rapportbog  kan  faas  gennem 
Missionskontoret,  en  for  hvert  Par  Kredslærere. 

Ved  Kredslærernes  maanedlige  Rapportmøde  skulde  hvert 
Par  Kredslærere  indlevere  en  Rapportblanket,  udrevet  af 
Rapportbogen.  Dette  skulde  i  de  større  Grene  helst  gøres 
af  de  præsiderende  Lærere.  Med  denne  Blanket  skulde  der 

ogsaa  gives  hvilken  som  helst  anden  Oplysning,  man  har 
erholdt.  F.  Eks.  skulde  der  her  opskrives  Navnene  og 
Adresserne  paa  Familier,  som  er  flyttet  til  Grenen,  hvorfra 
de  er  kommet,  Navne  paa  Personer,  som  er  bortflyttet  fra 
Grenen,  hvorhen  de  er  flyttet,  Fødsler,  Dødsfald,  Ægte- 
skab, Tilfælde  af  Sygdom,  Nød  eller  Vanskeligheder.  Der- 
som nogen  af  Lærerne  skulde  have  nogen  Spørgsmaal 
eller  Forslag,  skulde  de  opmuntres  til  at  fremkomme  med 
disse. 
God  Undervisning  nødvendig : 

Kredslærerarbejdet  er  en  af  Kirkens  vigtigste  Pligter. 
Intet  andet  Arbejde  kræver  mere  Takt,  Visdom.  Kærlighed, 
Begejstring  og  Inspiration  for  at  opnaa  virkelig  Fremgang. 
Det  er  af  stor  Betydning,  at  alle,  som  har  et  Embede  som 
Lærer  eller  noget  andet  højere  Embede  indenfor  Præste- 
dømmet, faar  Anledning  til  at  arbejde  som  Kredslærere. 
I  Forbindelse  med  den  ugentli-ge  Rapport  er  det  af  Betyd- 
ning, at  Kredslærerarbejdets  Virkningsfuldhed  bliver  frem- 
hævet, samt  at  der  bliver  givet  Oplysning  om,  hvor  længe 
et  saadant  Besøg  bør  vare.  Dette  fordrer  derfor  omhyggelig 
Eftertanke  og  Opmærksomhed  fra  Forstanderskabets  Side. 
Ved  hvert  Møde  bør  der  diskuteres  en  eller  anden  Enkelt- 
hed, som  vil  være  til  Hjælp  for  Lærere  i  deres  Arbejde. 
Saadanne  Ting  bør  behandles  paa  en  saadan  Maade,  at 
enhver  Side  af  dette  Arbejde  kommer  i  Betragtning  efter 
Tur.  Ikke  blot  Medlemmer  af  Grenens  Forstanderskab  men 
ogsaa  forskellige  Kredslærere  samt  Embedsmænd  indenfor 
det  aronske  Præstedømme  skulde  udnævnes  ved  de  for- 
skellige Møder  til  at  diskutere  en  eller  anden  særlig  Side 
af  Arbejdet. 

En  Kredslærers  Kvalifikationer: 

De  Kvalifikationer,  en  Kredslærer  skulde  udvikle,  er 
Kærlighed  til  sine  Medmennesker,  Kærlighed  til  Evangeliet, 
Kundskab  om  Evangeliet,  Lydighed  til  Principperne,  Ud- 
holdenhed, Takt,  Venlighed,  samt  Betydningen  af  at  være 
ren  fysisk  og  moralsk.  Lærerne  skulde  søge  den  Hellig- 
aands  Vejledning,  bede  sammen  før  de  gaar  ud  for  at  ud- 
føre deres  Arbejde,  være  beredte  til  at  udbringe  bestemte 
Budskab   fra  Missionspræsidenten  og  Grenens  Forstander- 


52 

skab,  de  skulde  lære  at  kende  Autoriteternes  Instruktioner 
og  begrænse  Diskussionen  1  il  de  Emner,  som  skal  be- 
handles. De  skulde  ikke  optage  Tiden  med  et  eller  andet 
Yndlindsemne  eller  diskutere  andre  Mennesker. 

Korrekt  Kredslærerarbejde : 

Det  vigtigste  er,  at  Evangeliets  Idealer  og  Principper 
bliver  fremsat.  Gør  Besøgene  korte  og  værdifulde.  Forsøg 
at  gøre  Besøgene  belejlige  for  hver  Familie.  Studer  hver 
Familie  og  hvert  Individ.  Søg  at  udvikle  Venskab  med  hver 
enkelt,  De  besøger.  Søg  at  træffe  hvert  Medlem  af  Familien. 
Opfordre  til  korte  Diskussioner  angaaende  de  Emner,  som 
bliver  fremført.  Efterlad  en  Velsignelse  i  hvert  Hjem.  Hvis 
der  findes  nogen  Misfornøjelse,  prøv  at  rette  paa  den, 
hvis  der  hersker  Sorg  eller  er  Vanskeligheder  til  Stede, 
udtryk  Deres  Deltagelse  og  giv  Rapport  til  Grenens  For- 
standerskab, for  at  der  muligvis  kan  blive  tilvejeskaffet 
Hjælp  og  Lindring.  Er  Familien  ikke  hjemme,  efterlad  da 
et  Kort,  der  fortæller  om  Besøget,  og  inviter  dem  til  Mø- 
derne. Søg  til  alle  Tider  at  gøre  Deres  Bedste  for  hver 
Familie.  Gør  Besøgene  saa  korte  og  interessante,  at  Fa- 
milierne vil  sætte  Pris  paa  at  se  Dem  igen.  Skriv  en  om- 
hyggelig Rapport  over  de  Besøg,  som  bliver  gjort  og  hold 
Grenens  Forstanderskab  underrettet  om,  hvad  De  gør. 

Lærerne  skal  være  organiseret  paa  den  bedst  mulige 
Maade.  Den  Plan,  man  har  fundet  mest  tilfredsstillende  i 
de  store  Grene,  er  at  have  præsiderende  Lærere  eller  Præ- 
sidenter, der  tager  Vare  paa  flere  Par  Lærere.  De  skulde 
komme  i  Kontakt  med  deres  Lærere  hver  eneste  Uge  og 
holdes  underrettet  om  deres  Fremgang. 

Undervis  alle: 

Det  er  ønskeligt,  at  man  gør  alt  for  at  finde  hvert  Med- 
lem i  Distriktet. 

Dersom  nogen  Ikke-Medlemmer  er  villige  til   at  lytte   til 
Evangeliets    Budskab,    burde    deres    Navne    og    Adresser 
rapporteres  til  Grenens  Forstanderskab    og   af   dem   gives 
videre  til  Distriktets  Missionærer. 
rlnsvar: 

Naar  Mænd  bliver  kaldt  til  at  virke  som  Lærere,  er  det 
ønskeligt,   at    Grenens    Forstanderskab    har    en    personlig 

Samtale  med  dem,  førend  de  foreslaar  deres  Navne  for 
Menigheden,  for  at  de  kan  være  sikre  paa,  at  de  er  villige 
til  at  arbejde  flittigt  i  deres  Kald.  Dersom  en  Lærer  viser 
Tegn  paa  Ligegyldighed,  gælder  det,  at  Forstanderskabet 
har  en  personlig  Samtale  med  ham,  og  paa  en  venlig 
Maade  opmuntrer  ham  til  at  opfylde  sine  Pligter.  Dersom 
han  fremdeles  skulde  forsømme  sine  Pligter  eller  paa  Grund 
af  Arbejde  eller  andre  Aarsager  være  hindret  i  at  udføre 
sit  Arbejde,  bør  han  afløses  af  en  anden.  (Se  ogsaa  Pag- 
tens Bog  84:   106-111). 

Resultater  af  Kredslærerarbejdet : 

Man  bør  se  Beviser  paa  Fremgang,  dersom  Kredslærerne 
arbejder  med  Nidkærhed  og  i  Overensstemmelse  med  de 
Instruktioner,  de  modtager 

Man  bør  hver  Maaned  komme  i  Kontakt  med  alle  Fa- 
milier, og  der  bør  være  synlige  Resultater  derfra  som: 

Flere  til  Stede  ved  Nadvermøderne  og  andre  Møder. 

Større  Harmoni  og  Enighed  blandt  Medlemmerne. 

Mindre  Ligegyldighed  og  færre  Uoverensstemmelser. 

Forøget  Tro,  Kærlighed  og  Venlighed. 

Dersom  disse  Resultater  ikke  er  til  Stede,  bør  Aarsagen 
omhyggeligt  undersøges  og  rettes. 

(Fra  "Branch  Teaching  in  the  Mission" 
af  det  præsiderende  Biskopraad). 


Kundskab    Om    Gud.    (Fortsat  fra  Side  49). 

Verden.  Bøn  opsendt  i  Tro  er  den  virkelige  Nøgle  til  Kund- 
skab om  Gud. 

Tusinder  retfærdige  Mænd  og  Kvinder,  som  har  hørt  den 
vidunderlige  Beretning  om  Joseph  Smiths  første  Syn,  er 
blevet  ledt  til  at  søge  Gud  og  har  i  Sandhed  fundet  ham. 

Men  kun  retskafne  Mennesker  kan  erholde  Kundskab  om 
Gud.  „Thi  de  Ting,  som  hører  Guds  Rige  til,  bedømmes 
aandeligt".  (I.  Kor.  2:  14).  Kun  de,  der  er  rene  af  Hjerte 
og  Sind  kan  have  Samfund  med  Guds  Aand.  „Velsignet 
er  de  rene  af  Hjertet,  for  de  skal  se  Gud".  —  Matt.  5:  8. 
Renhed  af  Hjerte  og  Hellighed  af  Sind  er  de  største  og 
ædleste  Dyder,  Mennesket  kan  udvikle.  Det  er  de  Kvalifi- 
kationer, som  Mennesket  maa  være  i  Besiddelse  af  for  at 
være  i  Samfund  med  vor  evige  Fader. 

UNGDOMSFORENINGERNE 


Min  By  og  Kirkens  Arbejde  paa  dette  Sted. 

„Esbjerg,  Lykken,  Eventyret",  saadan  lyder  Digterens 
Ord.  Og  ved  nærmere  at  studere  Byens  Opvækst  vil  vi 
sande  Betydningen  deraf. 

For  ikke  saa  mange  Aar  tilbage,  i  vore  Bedsteforældres 
Ungdom,  var  der  her  ligesom  i  den  omliggende  Egn,  kun 
Sand,  Bakker  og  Strand.  Men  det  viste  sig,  at  denne  Na- 
turegn ikke  kunde  faa  Lov  til  at  ligge  fredelig  hen  længere. 
Folk  begyndte  at  bosætte  sig  her,  da  Havet  her  kunde  give 
det  daglige  Brød.  De  første  Boliger,  der  blev  opførte,  er 
de  saa  berømte  Jordhytter.  De  findes  ikke  i  Dag;  men  der 
findes  mange  Fotografier  og  Raderinger,  der  bærer  Vid- 
nesbyrd om  dem.  Senere  begyndte  man  at  opføre  rigtige 
Stenhuse,  og  da  kom  der  hurtigt  Fart  i  Byens  Vækst.  Men 
en  haard  Tørn,  et  uhyre  Arbejde  og  megen  Opofrelse  er 
givet  af  vore  Bedsteforældre  og  Forældre  for  at  faa  Byen 
til  den  blomstrende  og  straalende  smukke  B^,  den  er  i 
Dag.  Paa  Grund  af  Byens  hurtige  Opvækst  bliver  den  jo 
ogsaa  af  mange  kaldet  „Danmarks  Chicago". 

Her  paa  dette  Sted  fandt  Evangeliet  ogsaa  sin  Udbredelse. 

Saa  tidligt  som  i  1879  flyttede  den  første  Sidste  Dages 
Hellig  til  Esbjerg,  og  den  15.  November  1893  blev  Grenen 
organiseret  Det  var  under  meget  smaa  Forhold,  der  den- 
gang virkedes  for  Herrens  Sag  her;  men  som  Tiden  gik, 
var  der  flere  og  flere,  der  sluttede  sig  til  Kirken.  Møderne 
afholdtes  til  at  begynde  med  i  de  forskellige  Medlemmers 
Hjem,  senere  i  et  lejet  Lokale,  for  saa  til  sidst  at  blive  af- 
holdt i  Kirkens  egen  smukke  Bygning,  Rolfsgade   123. 

Mange  af  Medlemmerne,  der  sluttede  sig  til  Kirken  i 
Esbjerg,  udvandrede  til  Amerika.  Men  de  senere  Aars  Ud- 
vikling har  medført,  at  det  er  blevet  stadig  vanskeligere 
og  vanskeligere  at  udvandre,  hvad  der  har  resulteret  i,  at 
Grenen  er  blevet  større  i  Medlemsantal.  Og  jo  flere  Med- 
lemmer, desto,  større  Udvikling.  Esbjerg  arbejder  med  saa 
at  sige  alle  de  Hjælpeorganisationer,  der  findes  i  Kirken, 
og  dette  er   til  mægtig  Udvikling   for   de  Medlemmer,  der 

tager  Del  i  Arbejdet.  Lysten  til  at  virke  for  Herrens  Sag 
bevidnes  ved  en  stræbende  Ungdom,  en  Ungdom,  der  ønsker 
at  sætte  de  samme  gode  Spor  som  deres  Forfædre  baade 
med  Hensyn  til  Kirkens  Vækst  og  Byens  Ære.  Sandbakken 
og  Lyngtoppen  blev  til  en  stor  Fremtidsby,  og  midt  i 
denne  Kernen  af  alt  godt,  nemlig  Evangeliet  med  Adgang 
for  enhver,  der  ønsker  at  lytte  og  adlyde. 

Str.  Selma  Olsen. 


Foraars-  Distriktskonferencerne. 


Disse  vil  i  Aar  falde  saaledes: 

Esbjerg 3.-6.  April. 

Aalborg 10.-13.    — 

Aarhus 1 7.  -  20.    — 

Odense 26.  -27.    — 

København 1.-4.  Maj 

Konferencerne  vil  som  sædvanligt  blive  indledet  med 
Koncert  Fredag  Aften  undtagen  i  Odense.  Søndag  Morgen 
vil  der  være  Præstedømsmøde  Kl,  9.00,  Søndagsskole  Kl. 
10.00  samt  stort  offentligt  Møde  om  Eftermiddagen  eller 
Aftenen.  Mandag  Aften  er  som  sædvanlig  reserveret  Kvin- 
delig Hjælpeforening. 

Vi  indbyder  herved  hjerteligst  alle  vore  Søskende  og 
Venner  til  disse  Møder  og  forventer  at  se  saa  mange  som 
paa  nogen  Maade  mulig. 

ORSON  B.  WEST 
Mission  spræsident. 


£uld  og  £rønt  Sal. 


København.  Tirsdag  den  17.  Februar  samledes  100  festklædte  og 
glade  Søskende  og  Venner  paa  Restaurant  Bellahøj,  hvis  smukke  Lo- 
kaler endnu  en  Gang  var  stillet  til  vor  Raadighed.  Og  den  glade  For- 
ventning blev  ikke  gjort  til  Skamme,  for  man  fik  en  baade  smuk  og 
hyggelig  Aften  ud  af  det. 

En  Kop  ægte  Chokolade  satte  straks  Stemning  og  Dansen  gik  indtil 
den  højtidelige  Kroning  af  Aftenens  Dronning  og  paafølgende  Hyldest 
af  Deputationer  fra  Organisationerne.  Broder  Alfred  Hansen,  der  funge- 
rede som  Konferencier,  holdt  den  egentlige  Kroningstale  og  gjorde 
itærkt  Indtryk  paa  Forsamlingen,  da  han  bl.  a.  udtalte:  „Thi  saaledes 
er  det  Skik  i  Dannevang,  at  den  bærer  Landets  Krone,  som  er  Folkets 
Yndling". 

Dronning  blev  Aase  Lise  Gregersen,  Hofdamer  Ellinor  Hanssen  og 
Grethe  Thomsen. 


Aarhus.  Fra  Hovedlandet  sendes  der  os  et  Program  fra  det  i  Aar- 
hus afholdte  Guld  og  Grønt  Bal,  og  det  maa  siges,  at  vi  i  Hovedstaden 
har  Grund  til  at  bøje  os  i  Ærbødighed  for  det  Initiativ  og  den  Opfind- 
somhed, der  der  er  udvist.  Et  imponerende  Program,  hvis  gode  Kvalitet 
belønnedes  med  et  Deltagerantal  paa  200. 

Ved  Underholdningen,  inden  Ballet  begyndte,  medvirkede  ikke  færre 
end  3  fremmede  Ensembler,  nemlig  Aarhus  Salonorkester,  Viby  Mands- 
kor og  Mandolinorkestret  „Vista".  Efter  dette  Musikprogram  fulgte  saa 
Ballet  med  Kroning  og  Hyldest.  Dronning  blev  Astrid  Andersen,  Hof- 
damer Eva  Andersen  og  Edith  Jensen, 

Det  ydre  Arrangement  var  ogsaa  i  Orden,  idet  Festen  afholdtes  i  det 
fornemme  „Koncertpalæet",  og  et  stiligt  og  udførligt  Program  gav  alle 
nødvendige  Oplysninger.  At  dette  Program  samtidig  reklamerede  baade 
for  Ungdomsforeningens  Møder  og  ogsaa  for  Kvindelig  Hjælpeforenings 
100  Aars  Jubilæum  er  kun  rosværdigt.  Til  Lykke,  Aarhus!        J.W.S. 


Stjernebøger,  flargang  1938,  Kr.  3,~  og  rlargang  1941 
Kr.  6,—  han  faas  gennem  Missionskontoret. 

